recursal/SuperWikiNEXT-32B huggingface dataset:
**תסמונת נפריטית** (**Nephritic syndrome**) היא הפרעה כלייתית לא ספציפית, שכוללת אוסף של תסמינים הקשורים שמקורם בהפרעות בגלומרולוס. בתסמונת זו נפגעים הגלומרולוס מה שמביא לכך שחלבונים ותאי דם אדומים חודרים אל השתן (מצבים שנקראים פרוטאינוריה והמטוריה בהתאמה), למרות שבמצב תקין הם אינם אמורים כלל להופיע שם. בבדיקת השתן ימצאו תאים אדומים, גלילים אדומים, וכן פרוטאינוריה קלה. בשונה מתסמונת נפריטית, תסמונת נפרוטית מאופיינת בחלבונים בשתן בלבד המופיעים ברמות גבוהות יותר מאשר בתסמונת הנפריטית. כמו בתסמונת נפרוטית, בתסמונת נפריטית תיתכן היפואלבומניה בעקבות מעבר אלבומין מהדם אל השתן. 

המטוריה יכולה להיגרם על ידי דימום במקומות שונים בדרכי השתן. אולם, במידה ומופיעים גלילים אדומים, סביר יותר להניח שמקור הדימום הוא בנפרון ושמדובר בתסמונת נפריטית. 

התסמונת אינה מחלה כשלעצמה אלא מכלול של סימפטומים. לפיכך, הטיפול בתסמונת תלוי בגורמים להופעתם של אותם סימפטומים והוא יכלול בדרך כלל מעכבי ACE ואנטיביוטיקה וכן איזון רמות אשלגן בשל נטייה להיפרקלמיה.

כיום החלוקה לתסמונת הנפרוטית והתסמונת הנפריטית מפנה את מקומה להבנה כי לרוב אין חלוקה מדויקת בין השתיים וכי רוב החולים יציגו הסתמנויות שישלבו בין התסמינים של שתי התסמונות.

סימנים וסימפטומים
-----------------

* המטוריה - דם בשתן, יחד עם נוכחות של גלילים אדומים.
* פרוטאינוריה - עד 3.5 גרם חלבון באיסוף שתן של 24 שעות (בילדים מקובל ערך נמוך יותר של 50 מ"ג לק"ג משקל גוף באיסוף של 24 שעות).
* יתר לחץ דם - ברמה קלה.
* אורמיה - בעקבות הצטברות חומרי פסולת בגוף.

לפעמים תתפתח גם אי ספיקת כליות שתכלול:

* אוליגוריה - מיעוט מתן שתן.
* אזוטמיה - רמות חנקן גבוהות בדם.

גורמים
------

התסמונת הנפריטית מופיעה בדרך כלל על רקע תגובה דלקתית התוקפת את הכליה. תגובה דלקתית זו נוצרת כתוצאה מזיהום או בעקבות מחלות דלקתיות, מחלות אוטואימוניות וכן מחלות תורשתיות. התגובה החיסונית גורמת לקישור נוגדנים לחלבונים בגלומרולוס או לשקיעה של קומפלקסים אימונים, דבר שגורם להרס כלי הדם הקטנים ולפגיעה כלייתית שמתבטאת בתסמונת נפריטית.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**דגרתל מלנזי** (שם מדעי: ***Megapodius eremita***) הוא מין של עוף טרופי ממשפחת הדגרתיליים החי בטבע רק באיי האוקיינוס השקט לאורך ארכיפלג ביסמרק (ממערב לפפואה ניו גיני) ובאיי שלמה באזורי יער גשם טרופי ויערות הרריים. דגרתל זה תואר למדע בידי החוקר הגרמני גוסטב הארטלאוב (אנ') בשנת 1867 והוא שויך לסוג דגרתל שיחים.

הדגרתל הוא עוף קטן באורך 34 עד 39 ס"מ. הוא דומה לחוגלה שצבעו שחור או חום כהה עם כיפת ראש ומקור אדומים. שני הזוויגים דומים במראם והם בעלי רגליים חזקות עם אצבעות ארוכות העוזרות להם לנוע במהירות על הקרקע, אף שלרוב אין להם טורפים.

הדגרתל מקנן בנקרות טבעיות של חול או עלווה ובהם קובר את ביצתו הבודדת. האפרוח הבוקע מהביצה נאלץ לטפס לבדו לראש הערימה אל העולם. בכמה מקרים הדגרתל מקנן סמוך להרי געש פעילים העוזרים לביצים לבקוע מהר מהרגיל.

קישורים חיצוניים
----------------

ויקישיתוף מדיה וקבצים בנושא **דגרתל מלנזי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  דגרתל מלנזי באתר הרשימה האדומה של IUCN
**CQL** (ראשי תיבות באנגלית של: **C**ontextual **Q**uery **L**anguage תרגום: שפת שאילתות מבוססת הקשר), בעבר **C**ommon **Q**uery **L**anguage, היא שפה רשמית המייצגת שאילתות המיועדת למערכות אחזור מידע כגון מנועי חיפוש, קטלוגים ביבליוגרפיים וארכיוני מידע של מוזיאונים. CQL מבוססת על הסמנטיקה של Z39.50, ויעדי העיצוב שלה הם שהשאילתות יהיו קריאים לאדם, השפה צריכה להיות אינטואיטיבית, במקביל לשמירה על יכולת ביטוי מורכבות יותר של שפות שאילתות. הוא מפותח ומתוחזק על ידי צוות התחזוקה של התקן Z39.50, חלק מהסוכנות האמריקאית "ספריית הקונגרס".

דוגמאות לתחביר שאילתה
---------------------

שאילתות פשוטות:

```
dinosaur
"complete dinosaur"
title = "complete dinosaur"
title exact "the complete dinosaur"

```

שאילתות עם לוגיקה בוליאנית:

```
dinosaur or bird
Palomar assignment and "ice age"
dinosaur not reptile
dinosaur and bird or dinobird
(bird or dinosaur) and (feathers or scales)
"feathered dinosaur" and (yixian or jehol)

```

שאילתות גישה למפתח העניינים:

```
publicationYear < 1980
lengthOfFemur > 2.4
bioMass >= 100

```

שאילתות על סמך קרבה של מילים אחת לשנייה במסמך:

```
ribs prox/distance<=5 chevrons
ribs prox/unit=sentence chevrons
ribs prox/distance>0/unit=paragraph chevrons

```

שאילתות לרוחב ריבוי ממדים:

```
date within "2002 2005"
dateRange encloses 2003

```

שאילתות מבוססות הרלוונטיות:

```
subject any/relevant "fish frog"
subject any/rel.lr "fish frog"

```

הדוגמה האחרונה עושה שימוש באלגוריתם מסוים עבור רגרסיה לוגיסטית.

קישורים חיצוניים
----------------

* 

* אתר האינטרנט הרשמי של CQL (באנגלית)
* CQL - דף הבית
* Z39.50 Maintenance Agency
* A Gentle Introduction to CQL

הערות שוליים
------------

1. ↑  CQL: the Contextual Query Language: Specifications SRU: Search/Retrieval via URL, Standards, Library of Congress
2. ↑  Relevance Ranking Context Set version 1.1 (אורכב 15.05.2011 בארכיון Wayback Machine)
**איזידורה פטרובה גאבה** (בבולגרית: **Изидора Петрова Габе**;‏ 28 באוגוסט 1888, דאבובניק, מחוז דובריץ', נסיכות בולגריה – 16 בנובמבר 1983, סופיה, הרפובליקה העממית הבולגרית) הייתה משוררת, סופרת ומתרגמת יהודיה נודעת שפעלה בבולגריה.

ביוגרפיה
--------

דורה גאבה נולדה בכפר דאבובניק הסמוך לעיר דובריץ' לפטר גאבה שהיגר מרוסיה לבולגריה. ב-1894 נבחר פטר גאבה לאספה הלאומית הבולגרית ונשבע אמונים. ב-15 בדצמבר 1894, באחד הגילויים הבולטים הראשונים של אנטישמיות ממוסדת בנסיכות הצעירה, סולק גאבה בהצבעה מהאסיפה הלאומית על רקע היותו יהודי ובמקומו נבחר חבר פרלמנט נוצרי.

דורה גאבה רכשה השכלה יסודית בווארנה, בהמשך למדה מדעים באוניברסיטת סופיה והשלימה לימודי צרפתית בז'נבה וגרנובל. ב-1907 לימדה צרפתית בדובריץ'. לאחר תום מלחמת העולם הראשונה והעברת חבל דרום דוברוג'ה לחזקת ממלכת רומניה מתוקף חוזה ניי, הייתה דורה גאבה פעילה בולטת במאבק לשמירת זכויות התושבים הבולגרים והיהודים בחבל. גאבה ערכה את עיתון הילדים "החלון". במהלך מלחמת העולם השנייה נתונה הייתה גאבה להתקפות אנטישמיות. 
במאי 1943, לאחר גירוש יהודי סופיה לערי השדה וכישלון גירושם מחוץ לגבולות בולגריה, פרסם ארגון ראטניק כרוז שטנה בבולגריה בו נכתב בין השאר, כי "קיימת השפעת יהודונים גם על התרבות הבולגרית, כאשר דורה גאבה כותבת ללא הפרעה וכתיבתה נקראת על ידי ילדי בולגריה". לאחר מלחמת העולם השנייה, בין 1947 ל-1950, כיהנה גאבה כנספחת התרבות של שגרירות בולגריה בפולין. ב-1968 היא זכתה לאזרחות כבוד של העיר דובריץ'. עוד זכתה גאבה בעיטור על תרומתה הייחודית לתרבות הפולנית (פולנית: Order Odrodzenia Polski). דורה גאבה הלכה לעולמה ב-1983 בסופיה והיא בת 95 שנים.

יצירתה
------

ב-1900 פרסמה דורה גאבה את שירה הראשון "אביב" שפורסם במגזין בעיר שומן. מראשית שנות ה-20 של המאה ה-20, פרסמה גאבה ספרי שירה לילדים ולמבוגרים, סיפורים קצרים וסדרות מאמרים שעסקו בביקורת ספרות ותיאטרון. שיריה הולחנו על מיטב מלחיני בולגריה כגון פאנצ'ו ולדיגרוב. גאבה הפכה לסופרת ומשוררת נערצת במיוחד על ידי ילדים ובני נוער בבולגריה. במקביל, עסקה דורה גאבה בתרגום יצירות מפולנית, צ'כית, רוסית, יוונית וצרפתית לבולגרית ובכללם מיצירותיהם של אדם מיצקביץ', יוליוש סלובצקי, ולדיסלב ריימונט, קארל צ'אפק וסמואיל מרשק.

קישורים חיצוניים
----------------

ויקישיתוף מדיה וקבצים בנושא **דורה גאבה** בוויקישיתוף
* דורה גאבה, ברשת החברתית Goodreads
* דורה גאבה בתוך: יהודים נודעים בבולגריה, באתר omda.bg (בבולגרית)

הערות שוליים
------------

1. ↑  חיים קשלס, **היהודים בבולגריה בעשרים השנים הראשונות לאחר שחרורה מעול העותומנים (1878 – 1898)**, בתוך: אנציקלופדיה של גלויות – יהדות בולגריה, ירושלים, 1967, עמוד 82.
2. ↑  מיכאל בר-זוהר, **הרכבות יצאו ריקות**, הוצאת הד-ארצי, אור יהודה, עמוד 20.
3. ↑  מיכאל בר-זוהר, **הרכבות יצאו ריקות**, עמוד 189.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007461936105171
* BnF: cb131803754 (data)
* CiNii: DA09962631
* GND: 118716018
* ISNI: 0000 0001 1688 2739
* LCCN: n80166904
* LNB: 000082580
* NKC: jn19990002514
* NLA: 35944619
* NLG: 171932
* NSK: 000044333
* NTA: 072381442
* SUDOC: 067039510
* VIAF: 93877087
* WorldCat: lccn-n80166904

 |
**עקרב צהוב אריזוני** (שם מדעי: ***Centruroides sculpturatus***) הוא מין של עקרב ארסי ממשפחת העקצניים החי במדבריות של דרום-מערב ארצות הברית ומקסיקו, והוא העקרב הקטלני ביותר באמריקה הצפונית, אולי לצד קרובו *Centruroides exilicauda*, שמתבלבלים ביניהם לעיתים קרובות. העקרב נפוץ בדרום קליפורניה, אריזונה וניו מקסיקו, וכן במקסיקו בבאחה קליפורניה, סונורה וצ'יוואווה.

עקרב זה בעל גוון צהוב עד חום בהיר בייחוד בשריון הבטן ובעל 8 רגליים פרוקות. העקרב קטן יחסית עם נקבות באורך של 7 סנטימטרים וזכרים באורך של 8 סנטימטרים. הוא בעל צבתות קטנות צהובות והזנב שלו מכיל עוקץ בעל ארס רב, המשמש לקטילת טרפו.

העקרב יוצא לציד בשעות הלילה הקרירות יחסית, והוא משתמש בחיישנים מחודדים על רגליו כדי לזהות רעידות של טרף מהלך. הטרף מורכב מחרקים ושאר פרוקי-רגליים, אך הוא לא יהסס לטרוף גם לטאות או עכברים קטנים והוא קניבל הטורף עקרבים אחרים, לרבות את בני מינו. הארס החזק משמש לשתק את הטרף והעקרב משתמש בבחניני הפה שלו כדי "לשתות" את נוזלי הטרף.

העקרב לרוב מצוי במדבר סונורה ומדבריות ואזורים צחיחים נוספים באזור, אולם הוא מתקרב לאזורים מיושבים בהם ישנם תעלות השקיה ומים קבועים, מה שגם מושך חרקים שהוא צד. בשל כך ישנם מפגשים קבועים של העקרב עם האדם.

ארס העקרב גורם לכאבים עזים, רעידות, בחילות והקאות וגם לירידת לחץ הדם, קהות חושים ולעיתים אובדן נשימה לטווח קצר. אדם בוגר יכול לספוג את העקיצה שמתפוגגת תוך 70 שעות בערך, אך ילדים או קשישים נמצאים בסכנת חיים אם לא יקבלו נסיוב בזמן. עם זאת מספר ההרוגים נמוך. מאז 1968 עקץ העקרב באריזונה כמה אלפים בשנה, אך הרג רק 2 אנשים. במקסיקו ישנן יותר ממאה אלף עקיצות ובמשך שנות ה-80 של המאה ה-20 נהרגו מהן למעלה מ-800 בני אדם.

לעקרב ישנם מספר טורפים בטבע שאינם מושפעים מארסו, ביניהם: טרנטולות, עקרבים אחרים, נמלי אש, זוחלים שונים, פקאריים, עטלף פאליד, ינשופיים וקוקיה רצנית. אויב נוסף שלו הוא עכבר החגבים החסין לארס והורג את העקרב בנשיכה בראשו.

קישורים חיצוניים
----------------

ויקישיתוף מדיה וקבצים בנושא **עקרב צהוב אריזוני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* NCBI
* GBIF
 |
ה**עַקְרַבָּנִיִּים** (שם מדעי: Nepidae) הם משפחה של פשפשי מים טורפים בעלי תפוצה עולמית. ידועים כ-230 מינים שונים ב-14 סוגים, בישראל ידועים ארבעה מינים. שמם בעברית נובע מדמיונם החיצוני לעקרבאים, רגלי הטרף הקדמיות משמשות לאחיזת הטרף ובעלות דמיון מסוים לצבתות העקרב וסיפון הנשימה הארוך הבולט מקצה בטן האחורית ומזכיר את עוקץ העקרב.

העקרבניים חיים בסביבה מיימית רדודה כמו אגמים או נחלים בעלי זרימה איטית עם צמחיית מים עשירה וקרקע בוצית. הם אינם שחיינים טובים, ונוהגים להלך על הקרקעית או לטפס על צמחי מים בחיפוש מקום מסתור, שם הם אורבים לטרף מזדמן כגון חרקי מים, סרטנאים קטנים, ראשנים ואף דגים קטנים. מאחר שפשפשים אינם מסוגלים לנשום מתחת למים העקרבניים נוהגים לארוב לטרפם במרחק לא רב מפני המים בעוד הם שולחים את סיפון הנשימה הארוך שלהם מעלה ומשתמשים בו כשנורקל.
הנקבה מטילה את הביצים על צמחי מים קרוב לפני השטח. בכל המינים לביצים קרניים קטנות המאפשרות ספיגת אוויר שהכרחי להתפתחות הביצה.

בתקופות בצורת, במידה ומקווה המים שלהם מתייבש או שהטרף אוזל, הם מסוגלים לעבור תהליך (הדומה לזה שקיים אצל הרבפשפשיים והשיטיתיים) המגביר את המטבוליזם בגופם ומאפשר להם להשתמש בכנפיים לצורך תעופה אחר מקווה מים חדש.

מינים בולטים בישראל (רשימה חלקית)
---------------------------------

* תת-משפחה Nepinae
	+ שבט Nepini
		- עקרבן ענק *Laccotrephes fabricii*
		- עקרבן אפור *Nepa cinerea*
* תת-משפחה Ranatrinae
	+ שבט Ranatrini
		- עקרבן מקלוני *Ranatra parvipes vicina*

קישורים חיצוניים
----------------

ויקישיתוף מדיה וקבצים בנושא **עקרבניים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* עקרבניים, באתר אנציקלופדיה בריטניקה (באנגלית)

הערות שוליים
------------

1. ↑  אנציקלופדיית החי והצומח של ארץ ישראל, כרך 3 - "חרקים", הוצאת משרד הביטחון. עמ' 125.
**עקעק אוסטרלי** (שם מדעי: ***Gymnorhina tibicen***) הוא מין של ציפור ממשפחת הארטמיים החיה באוסטרליה ובדרום גינאה החדשה וכן הופץ בידי האדם לניו זילנד והיא הציפור היחידה בסוגה. למרות השם עקעק מין זה איננו קרוב לעקעקים, אך דומה להם במראה ובהתנהגות. משפחת הארטמיים היא משפחה הקרובה יחסית לעורביים ונכללת באינפרא-סדרת העורבאים.

העקעק האוסטרלי מגיע לאורך 37–43 סנטימטרים ולמשקל 220–350 גרם, והוא בעל גוון שחור על כל הגוף למעט העורף ושולי הכנפיים הלבנים. המקור לבן וחרוטי והעיניים כתומות. תזונתו מורכבת מחסרי חוליות שונים ומפירות. העקעק נחשב לאחד העופות האינטליגנטיים ביותר בעולם.

תפוצת העקעק היא במרבית שטחי אוסטרליה למעט הקצוות הצפוניים וחלק ממזרח אוסטרליה. כמו כן הם נמצאים באי טסמניה והופצו גם לניו זילנד. מקומות חיותם הם בסוואנות טבעיות, חורשים פתוחים ואזורים לחים. הם נמנעים ממדבריות, מהרים גבוהים ומיערות צפופים. ציפורים רבות נמצאות במשכנות האדם.

בדומה לרוב הציפורים, ציפור זו היא מונוגמית, והזכרים עוזרים לנקבות לטפל בביצים ובגוזלים עד לגיל שלושה שבועות, אז הגוזלים פורחים מהקן אף על פי שההורים מאכילים אותם גם בחודשים הראשונים לאחר עזיבתם. הגוזלים מתבגרים לחלוטין בגיל שנה. ההורים מרחיקים מקינם טורפים כמו עורבים, עיטים, לטאות כוח וינשוף נובח. להגנה הם מסתערים על טורפי קיניהם ומרחיקים אותם. 

הולכי רגל או רוכבי אופניים המתקרבים לקן של עקעק אוסטרלי עלולים להיפצע מפגיעת ההורים, ורוכבים שונים חובשים קסדה המותאמת להדיפת מתקפות כאלה.

קישורים חיצוניים
----------------

ויקישיתוף מדיה וקבצים בנושא **עקעק אוסטרלי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

* עקעק אוסטרלי, באתר אנציקלופדיה בריטניקה (באנגלית)
* אתר למנויים בלבד הניו יורק טיימס, ציפורים הסירו מתקני מעקב שהוצמדו לחברותיהן, באתר הארץ, 20 במרץץ 2022

הערות שוליים
------------

1. ↑  עקעק אוסטרלי באתר הרשימה האדומה של IUCN
2. ↑  אתר למנויים בלבד הניו יורק טיימס, במפגן נדיר של אלטרואיזם, ציפורים הסירו מתקני מעקב שהוצמדו לחברותיהן, באתר הארץ, 20 במרץ 2022

עקעק מתקיף רוכבת אופניים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007535137905171
* LCCN: sh2004014537

 |
שגיאות פרמטריות בתבנית:מקורות   
פרמטרי חובה [ נושא ] חסרים 

ישנם שני סוגים של **רשתות רדיו** הנמצאות כיום בשימוש ברחבי העולם: רשת שידור מסוג "אחד לרבים" (תקשורת חד כיוונית) שבדרך כלל בשימוש עבור תקשורת המונים, ותקשורת קצה לקצה (תקשורת דו-כיוונית) שבשימוש בדרך כלל על ידי כוחות הביטחון ושירותים ציבוריים כגון משטרה, מכבי אש, מוניות ושירותי משלוחים. בנוסף יש תקשורת סלולרית שמאפשרת לשלוח ולקבל מידע בו זמנית על ידי שימוש בשני תדרים שונים במקביל. הטכנולוגיה הבסיסית משותפת בין שני סוגי רשתות הרדיו והתקשורת הסלולרית.

רשת הרדיו הדו-כיוונית משתמשת בטכנולוגיה ורכיבים דומים לרשת שידור חד-כיוונית, אך בדרך כלל כוללת כמה נקודות שידור קבועות (משדרים) עם מקלטים במקומות משותפים ומשלטים ניידים. בצורה כזו גם מכשירי תקשורת קבועים וגם ניידים יכולים לתקשר אלו עם אלו על פני אזורים גאוגרפיים רחבים, החל מסדר גודל של ערים בודדות ועד למחוזות או מדינות שלמות. ניתן לחבר מספר אתרי שידור/קליטה קבועים כדי להשיג את טווח הכיסוי הנדרש בעזרת חיבור אלחוטי (ישנן כמה דרכים לבצע זאת) או בעזרת חיבור קווי (כמו סיבים אופטיים, למשל). בכל המקרים הללו האותות מועברים בדרך כלל למתג מרכזי מסוג כלשהו שבו הודעת הרדיו עוברת עיבוד ונשלחת מחדש (מוחזרת) לכל אתרי המשדרים אליהם היא צריכה להגיע.

במערכות רדיו דו-כיווניות מודרניות מקובל להשתמש בשיטות חדשות כדי ליעל את התהליך ואת תחום התדרים הנדרש ובכך לאפשר תקשורת של יותר משתמשים בצורה נוחה. יש שימוש בטכנולוגיה דומה גם במערכות סלולריות.

רשתות שידור
-----------

תקשורת "אחד לרבים" (נקרא באנגלית - broadcast) היא מערכת תקשורת אשר מפיצה למספר תחנות שידור בו-זמנית, במטרה לשדר לטווח רחב יותר מאשר מה שמתאפשר על ידי שידור אות מנקודה בודדת. זה מאפשר יצירת רשתות רדיו המגיעות לקהל רחב. רשתות שידור משתמשות בשיטה זו במטרה להפיץ תוכן.

השימוש ברשתות השידור עלה במהירות עם האפשרות של שידור "אחד לרבים" למאזינים ביתיים בשנות ה-20. צמיחה זו התפתחה בדרכים שונות במקומות שונים בעולם. בבריטניה ה-BBC התפתח בעזרת מימון ציבורי ואגרות רדיו, והיה בעל מונופול שידור בעשורים הראשונים שלו. לעומת זאת, בארצות הברית קמו רשתות שידור מסחריות שונות שהתחרו זו בזו על הכנסות מפרסום.

האתגר הטכני העיקרי שיש להתמודד איתו בעת הפצת תוכן למרחקים ארוכים הוא שמירה על איכות האות וניהול מספר נקודות מיתוג / ממסר בשרשרת האותות. בעבר נשלחו תוכניות רדיו לתחנות שידור מרוחקות בשיטות שונות, כולל קווי טלפון חכורים, תקליטים מוקלטים מראש וקלטות שמע. עם הזמן החל שימוש בחיבורים אלחוטיים על ידי ממסרי רדיו יבשתיים, ומאוחר יותר החיבורים הוחלפו ברובם בכבלים קואקסיאליים, סיבים אופטיים ותקשורת לוויינית, המציעים בדרך כלל יחסי עלות-תועלת מעולים.

ככל שעבר הזמן, רשתות רדיו מוקדמות רבות התפתחו לרשתות טלוויזיה, כאשר השימוש ברדיו הצטמצם ואנשים החלו לצרוך תוכן בטלוויזיה.

ראו גם
------

| עיינו גם בפורטל: |
| --- |
|  | **פורטל תקשורת** |

* רדיו
* שידור רדיו בישראל
* חובבות רדיו

קישורים חיצוניים
----------------

ויקישיתוף מדיה וקבצים בנושא **רשת רדיו** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4216132-0

 |
**כריש קופר** או **כריש ברונזה** (שם מדעי: *Carcharhinus brachyurus*) הוא מין של כריש ממשפחת הכרישיים. כריש זה מצוי במספר אזורים עם אוכלוסיות נפרדות בצפון-מזרח האוקיינוס האטלנטי, חופי דרום אפריקה בצפון-מערב ובמזרח האוקיינוס השקט וסביב לחופי אוסטרליה וניו זילנד. לעיתים הם נכנסים לגדות נהרות, למקווי מים מליחים, לנמלים ולמפרצונים סביב החופים. הנקבות חיות בנפרד מהזכרים.

מאפיינים
--------

אורכו של הכריש 3.3 מטר והוא בעל צבע ברונזה וגוף חלק עם סנפירים קטנים ועם שיניים ארוכות וחדות המשמשות לקריעת טרפו לגזרים.

מזונו של הכריש כולל סילוניות, דגי גרם ודגי סחוס אחרים. הם מתקהלים בלהקות כאשר יש מספיק אוכל וניזונים ביחד, כך הם עושים במצוד הסרדינים בדרום אפריקה או במצוד אחר סרדין דרום אמריקני המצוי בלהקות. כריש זה אינו טורף אנשים אך נמצא במקום גבוה ביחס לכרישים שתקפו אנשים ללא התגרות.

קישורים חיצוניים
----------------

ויקישיתוף מדיה וקבצים בנושא **כריש קופר** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  כריש קופר באתר הרשימה האדומה של IUCN
**כריש סיגנתוס** (שם מדעי: ***Carcharhinus signatus***) הוא מין של דג סחוס במשפחת הכרישיים, החי במימי האוקיינוס האטלנטי בעומק 50 עד 600 מטרים מפני הים, כשלרוב הוא מצוי בימים במים עמוקים ובלילות מצוי במים רדודים יותר.

כריש זה מגיע לאורך ממוצע של 2 מטרים אך יכול להגיע לאורך 2.8 מטרים ומשקל של 76.7 קילוגרם. הוא בעל קשקשים אפורים כהים עד כחולים ולעיתים גם חומים כשהבטן בהירה יותר. העיניים ירוקות וגדולות, מאפשרות לבעליהם לראות היטב בחשיכה, החוטם ארוך והלסתות קצרות ומכילות שיניים מעוקלות פנימה ומחודדות מאוד. סנפירי החזה קצרים יחסית ומסתיימים במשולש מחודד וסנפיר הגב הקדמי קטן גם הוא. נקבת הכריש משריצה צאצאים חיים, לרוב 12 עד 18.

הכריש מצוי לאורך חופים ומדפי יבשות לאורך האוקיינוס האטלנטי הטרופי והממוזג שבין סנגל לנמיביה במזרח ובין מסצ'וסטס לארגנטינה, לרבות הים הקריבי ומפרץ מקסיקו במערב, כשהוא נפוץ בעיקר לחופי פלורידה. דיווחים לא מאומתים נצפו גם בפנמה לחופי האוקיינוס השקט.

הכריש ניזון במרדף אחרי דגי גרם שונים כמו מקרל, קיפוניים, דאוניים, כפחניים ודקריים וכן דיונונים וסרטנים פלגיים. לרוב הכריש צד במשך הלילה, כשהוא משתמש בעיניו הגדולות לראיית טרף בחשיכה.

הוא מצוי בסכנת הכחדה עקב דיג יתר לטובת מרק כרישים ושימוש בכבד שלו.

קישורים חיצוניים
----------------

ויקישיתוף מדיה וקבצים בנושא **כריש סיגנתוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ITIS
* NCBI
* GBIF
 |

הערות שוליים
------------

1. ↑  כריש סיגנתוס באתר הרשימה האדומה של IUCN
**דורודונטידים** (שם מדעי: *Dorudontidae*) היא תת-משפחה נכחדת של לווייתנים קדומים ממשפחת הבסילוזאוריים (לעיתים נחשבת למשפחה עצמאית). הם חיו בתקופת האאוקן, לפני כ-35 עד 40 מיליוני שנים. כמו האחרונים, קודמיהם בשרשרת האבולוציונית של הלווייתנאים המודרניים, גם הדורודונטידים בילו את כל חייהם במים, וכך השלימו את המעבר חזרה מן היבשה למים. הם קרובים מאוד גם לשתי סדרות הלווייתנאים המודרניים החיים כיום: לווייתני השיניים ולווייתני המזיפות, וכנראה שהם היו אבותיהם הקדומים.

הדורודונטידים היו קטנים משמעותית מהבסילוזאוריים, ופרופורציות גופם היו דומות יותר לאלו של הלווייתנים המודרניים מאשר לאלו של הבסילוזאוריים, שהיו בעלי גוף מוארך. רגליהם היו קטנות משמעותית, בדומה לקודמיהם, ולא היו מסוגלות לשאת את משקל הגוף על היבשה. עצם כדורית בזנבו מלמדת כי זנבו היה כשל הלווייתנים המודרניים - אופקי ובעל שתי אונות. זנבם כנראה שימש אותם כאמצעי ההנעה המרכזי.

מאובני הדורודונטידים נמצאו בכל העולם, מה שמעיד על תפוצה רחבה והסתגלות מוחלטת למים מלוחים.

סוגים
-----

בתת-המשפחה הסוגים הבאים:

* *Ancalecetus*
* *Chrysocetus*
* דורודון (*Dorudon*)
* *Pontogeneus*
* *Saghacetus*
* זיגוריזה (*Zygorhiza*)

קישורים חיצוניים
----------------

* מידע מורפולוגי
**כריש שחור-אונה** (שם מדעי: ***Carcharhinus sorrah***) הוא מין של כריש בן למשפחת הכרישיים המצוי סביב האזור האינדו-פסיפי ומצוי גם במפרץ אילת.

מאפיינים
--------

כריש זה קטן יחסית ומגיע עד לאורך 1.6 מטר ומשקל מרבי של 28 ק"ג. הוא בעל חרטום מחודד הפונה מעלה, עיניים גדולות מצידי הפנים וגוף זרים בצבע אפור עם בטן לבנה וקצוות סנפירים שחורים. סנפיר הגב העליון מתעקל כמעט כמו חרמש אחורה והסנפיר הגבי הקטן נמוך וכמעט שאינו נראה. הכריש בעל סנפירי חזה רחבים וכהים וזנב בעל אונה תחתונה שחורה הקטנה מעט מהאונה הקדמית. מבנה שיני הכריש מחודדות ומיועדות לתפיסה של דגים.

כריש זה חי בימים טרופיים בין מזרח אפריקה וים סוף עד למלזיה, אינדונזיה, סין, הפיליפינים וצפון אוסטרליה והוא מצוי לצידי מדפי היבשת עד לעומק 72 מטרים, אם כי נמצא פרט בעומק 140 מטרים.

הכריש מסתובב סביב קרקעית הים, בדר"כ בשוניות אלמוגים ויוצא בלילות לציד. הוא ניזון מסרטנים, סילוניות ומדגים מהירים כמו בוניטו ודגי בס שהוא תופס במהירות. כרישים אלה משריצים פעם בשנה צאצאים חיים, בדרך כלל 1-8 פרטים צעירים שנולדים באורך 20 ס"מ. אורך חיי הכרישים 5-7 שנים, כשהזכרים מאריכים יותר שנים.

קישורים חיצוניים
----------------

ויקישיתוף מדיה וקבצים בנושא **כריש שחור-אונה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ITIS
* NCBI
* GBIF
 |

הערות שוליים
------------

1. ↑  כריש שחור-אונה באתר הרשימה האדומה של IUCN
**כריש לימוני חרמשי** (שם מדעי: *Negaprion acutidens*; לפי האקדמיה ללשון העברית מכונה: **כָּרִישׁ לִימוֹנִי**) הוא מין של כריש ממשפחת הכרישיים החי ברחבי האזור האינדו-פסיפי בימים טרופיים וסובטרופיים. הוא מצוי עד לעומק 92 מ' מתחת למים ברחבי שוניות אלמוגים, חופים, שפכי נהרות ובין מנגרובים. הכריש קרוב למין כריש לימוני ובעבר היה תת-מין שלו אך הוא קטן ממנו מעט ואיננו חי לחופי אמריקה.

אורכו של כריש זה יכול להגיע ל-3.8 מ' ולשקול עד 92 קילוגרם והוא בעל סנפירים דמויי-חרמש עם ראש מגודל בעל שינים חדות ורחבות ושני סנפירים על גבו. צבעו חום עד אפור כהה, מעט צהובים והסנפירים צהובים.

הכריש הוא צייד של דגי גרם ושל יצורי שונית שונים כמו רכיכות וסרטנים וגם דגי סחוס קטנים יותר. כריש זה מעדיף להתקרב לאיטו אל הטרף במקום לעוט עליו, והוא מסוגל לנשום גם ללא שחייה. הוא עצמו נטרף בידי כרישים גדולים.

קישורים חיצוניים
----------------

ויקישיתוף מדיה וקבצים בנושא **כריש לימוני חרמשי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  כריש לימוני חרמשי באתר הרשימה האדומה של IUCN
**בוהורודצ'אני** (באוקראינית: **Богородчани**; בפולנית: **Bohorodczany**; ביידיש: **בראדשין** או **בראטשין**; או בכתיב עברי **ברודשין**) היא עיירה במחוז איוואנו-פרנקיבסק שבמערב אוקראינה, בה שכנה עד השואה קהילה יהודית.

תולדות היישוב
-------------

היישוב נזכר לראשונה באמצע המאה ה-15, והיה בבעלות משפחת פוטוצקי. בסוף המאה ה-17 הוקמה במקום כנסייה קתולית, אשר הועברה במאה ה-18 לדומיניקנים.

בעקבות חלוקת פולין, צורף היישוב לממלכת הבסבורג, ולאחר מכן לאוסטרו-הונגריה. בשנת 1919 הועבר לשליטת פולין.

יהודי בוהורודצ'אני
------------------

ישיבת יהודים בעיירה התקיימה מראשיתה. עוד בתחילת המאה ה-18 הייתה בעיירה קהילה עצמאית, ואחד מרבניה הראשונים היה שמשון הלוי-הלר. בסוף המאה ה-18 נפתח במקום בית ספר מיסודו של הרץ הומברג.

בשלהי המאה ה-19 מנתה האוכלוסייה היהודית בעיירה כ-2,000 נפש, קרוב למחצית מכלל תושביה. בשנת 1903 נפתח בעיירה בית ספר מיסודו של הברון הירש.

במהלך מלחמת העולם הראשונה, בשנת 1915, נערך פוגרום ביהודי העיירה, במהלכו נרצחו מספר יהודים, ובהם ילדים. נשים רבות נאנסו, חלקן בבית הכנסת. בתקופה זו עזבו יהודים רבים את העיירה.

פעילות ציונית התקיימה בעיירה עוד מסוף המאה ה-19, ובשנת 1898 הוקם בעיירה ארגון ציוני בראשות רב הקהילה, אורי-שרגא (פייבל) שרייער. בשנת 1923 נפתח בעיירה סניף של פועלי ציון, ובשנת 1931 נפתח בה סניף של הרוויזיוניסטים. בשנות השלושים פעל בעיירה קן של הנוער הציוני.

### בשואה

עם פרוץ מלחמת העולם השנייה ונסיגת הפולנים מהאזור, בספטמבר 1939, נכנסו לעיירה איכרים אוקראינים חמושים בגרזנים, ואיימו לפגוע ביהודי המקום. כעבור מספר ימים נכנסו לעיירה הסובייטים, וישבו בה עד לכניסת הגרמנים למקום ביוני 1941.

בספטמבר 1942 חוסל היישוב היהודי בעיירה, שמנה באותה עת כ-900 איש. יהודי העיירה גורשו לסטניסלבוב, וגורלם היה זהה לגורל יתר יהודי המקום.

קישורים חיצוניים
----------------

ויקישיתוף מדיה וקבצים בנושא **בוהורודצ'אני** בוויקישיתוף
* בוהורודצ'אני ב אתר מרכז מורשת יהדות פולין
* "בוהורודצ'אני", באתר השטעטל הווירטואלי
* "בוהורודצ'אני", באתר JewishGen (באנגלית)
* בוהורודצ'ני (אוקראינה), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007475820705171
* GND: 7610164-2
* LCCN: n2004142658
* VIAF: 140927783
* WorldCat (עם VIAF): 140927783

 |
ארבע דרכים שונות להצגת המבנה הכימי של אינדול
**אינדול** (באנגלית: **Indole**) הוא שמה של תרכובת אורגנית המכילה שתי טבעות, ובנוסף הוא שמה של קבוצת תרכובות אורגניות המבוססות על תרכובת זו.

כל האינדולים הם תרכובות ארומטיות המורכבות משתי טבעות מאוחות: טבעת בנזן משושה וטבעת פירול מחומשת. טבעת הפירול מכילה אטום חנקן בודד. נוסחתו של אינדול, התרכובת הבסיסית, היא **C8H7N**. לשאר האינדולים מבנה זהה, כשלטבעות קשורים אטומים וקבוצות פונקציונליות שונות. היות שטבעת הפירול של אינדול מכילה קבוצת אמין, והיות ואינדול מיוצר בין השאר על ידי צמחים, נחשבים האינדולים לאלקלואידים.

אינדולים רבים משמשים בתפקידים חשובים בכל היצורים החיים. אינדול בתוספת קבוצת מתילן (**CH2**) מהווה את השייר הצדדי של חומצת האמינו טריפטופן, חומצת האמינו הגדולה והנדירה ביותר; כמעט כל האינדולים מסונתזים בטבע מטריפטופן. ה**אוקסינים**, ההורמונים הצמחיים החשובים ביותר, הם ברובם אינדולים. האוקסין הנפוץ ביותר, אשר מצוי בכל הצמחים ללא יוצא מן הכלל, הוא **אינדול-3-חומצה אצטית**, המסומן בקיצור **IAA**. אוקסין זה מורכבת מחומצה אצטית הקשורה לטבעת הפירול של אינדול.

קישורים חיצוניים
----------------

ויקישיתוף מדיה וקבצים בנושא **אינדול** בוויקישיתוף
* אינדול, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00564100

 |
**פַּרְפָּרוֹן שְׁחֹר-אֻכָּף** (שם מדעי: *Chaetodon lineolatus*) הוא מין של דג ממשפחת הפרפרוניים החי בשוניות אלמוגים בהאזור האינדו פסיפי. מין זה נחשב למין הפרפרון הגדול בעולם, לצד המין פרפרון אוכף (*Chaetodon ephippium*).

אורכו של פרפרון זה עד 30 ס"מ והוא בעל מבנה מוגבה עם סנפיר גב גבוה הפונה אחורה וסנפירי שת מעוגל וגדול. הזנב קצר בהרבה מסנפירים אלה. צבע הסנפירים צהוב וצבע הגוף לבן עם שורות של פסים שחורים דקים אנכיים. הראש קטן בעל חוטם לבן וארוך ופס שחור לאורך העיניים. קצה הגוף שחור עם פס פנימי צהוב. כמו מינים אחרים של פרפרונים גם פרפרון זה מסתיר את עיניו להסחה של טורפים המתמקדים בזנבו הצבעוני במקום.

הפרפרון מצוי בשוניות אלמוגים, לגונות וחופים בין דרום אפריקה ויפן או הוואי. הוא מצוי גם במפרץ אילת. הפרפרון מסייר בעומק 2–50 מטר בין האלמוגים ומחפש חסרי חוליות קטנים כמו שושנות ים, אלמוגים וכן אצות. השפתיים המוארכות עוזרות לו לחטוף את הטרף ולהימנע מעקיצות כואבות מהטרף.

כמה מינים דומים לפרפרון זה (מהמינים Chaetodon falcula‏, Chaetodon oxycephalus ו-Chaetodon ulietensis) אשר שייכים לאותו תת-סוג ובעלי מבנה צבעים דומה, אף שגופם בעל צורות מעט שונות.

קישורים חיצוניים
----------------

ויקישיתוף מדיה וקבצים בנושא **פרפרון שחור-אוכף** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ADW
* ITIS
* NCBI
* GBIF
 |

הערות שוליים
------------

1. ↑  פרפרון שחור-אוכף באתר הרשימה האדומה של IUCN
**הדס פארי** (נולדה ב-10 באוקטובר 1986) היא מלחינה, אמנית סאונד ומרצה ישראלית, המתמחה במוזיקה אלקטרונית ומוזיקה ניסיונית. זוכת פרס ראש הממשלה לקומפוזיטורים לשנת 2015.

ביוגרפיה
--------

פארי נולדה ב-1986 ליצחק רפאל פארי ולצפרירה לבית פסטרנק. אחות לעוד שלושה בנים ובת.

פארי החלה את לימודי הקומפוזיציה בבית ספר מאנס למוזיקה בניו יורק בהדרכתו של רוברט קאקסון (אנ'). לאחר סיום תואר בוגר אוניברסיטה בקומפוזיציה ותיאוריה מוזיקלית בהצטיינות יתרה, המשיכה פארי את לימודי הקומפוזיציה בפריז. במקביל החלה להתעניין באלקטרואקוסטיקה, ובעקבות כך השלימה שני תארים בתחום. בין מוריה בפריז נמנים ז׳אן לוק הרווה (צר'), פיליפ לרו (אנ') וכריסטין גרוט (צר'). כמו כן, היא סיימה תואר מוסמך אוניברסיטה במוזיקולוגיה באוניברסיטה של פריז (אנ'), עם התמחות במוזיקה אלקטרונית. פארי התעמקה ביצירת ממשקים למוזיקה אלקטרונית חיה במהלך לימודי תואר מוסמך מוזיקה בבית הספר הגבוה למוזיקה ע"ש הנס אייזלר בברלין בהדרכתו של וולפגנג הייניגר.

משנת 2015 מלמדת פארי קומפוזיציה, מוזיקולוגיה, מוזיקה אלקטרונית ואקוסטיקה בבית הספר למוזיקה ע"ש בוכמן-מהטה באוניברסיטת תל אביב. כמו הן, היא מעבירה הרצאות וסדנאות בנושאי מוזיקה אלקטרונית, בניית מיצגים וחוסר ייצוג של מלחינות בעולם המוזיקה במוסדות אקדמיים בישראל ומחוצה לה, כגון בצלאל, Hochschule für Musik Hanns Eisler Berlin (אנ') ואוניברסיטת חיפה.

משנת 2015 אוצרת פארי את סדרת הקונצרטים "זה מה שקורה כשמשחקים בחשמל" במרכז התיבה ביפו, המתמקדת במוזיקה אלקטרונית וניסיונית, והנותנת במה ליוצרות ומבצעות צעירות בתחום זה.

משנת 2019, עובדת פארי עם הלייבל הצרפתי Elli Records, המפיק אלבומים של יצירותיה האלקטרוניות.

יצירותיה של פארי מוזמנות על ידי גופי תרבות רבים ברחבי העולם, ביניהם: המכון למחקר ולתיאום אקוסטי מוזיקלי (אירקאם), אנסמבל מודרן (אנ'), האקדמיה לאמנות בברלין (אנ') ועוד.

פרסים ומענקים
-------------

* פרס ראש הממשלה לקומפוזיטורים לשנת 2015
* מענקים מטעם קרן יהושע רבינוביץ לאמנויות תל אביב (2013 ו-2017)

קישורים חיצוניים
----------------

* 

* אתר האינטרנט הרשמי של הדס פארי
* נעם בן זאב, להלחין זו לא בושה, באתר הארץ, 27 ביוני 2012
* גב' הדס פארי: "Jamming with your Body", סרטון באתר יוטיוב, מתוך אירועי אתנחתא: אלבומים ומחקרים פורצי דרך 2018
* מפגש עם הדס פארי, סרטון באתר יוטיוב, 25 במרץ 2021
* "לשמוע את התנועות" - הדס פארי, מלחינה ומוזיקאית, סרטון באתר יוטיוב, 11 ביולי 2016

הערות שוליים
------------

1. ↑  פרס היצירה לקומפוזיטורים מטעם ראש הממשלה לשנת 2015, באתר אוניברסיטת תל אביב
2. ↑  הזוכים בפרסי יצירה מטעם ראש הממשלה לשנת 2015, באתר Efifo Magazine,‏ 16 בפסטמבר 2015
3. ↑  הדס פארי, באתר אוניברסיטת תל אביב
4. ↑  רשימת מקבלי תמיכות - מוזיקה
**בנו הלאל** (בערבית: **بنو هلال**) היו קונפדרציית שבטים בדואים שנדדו במהלך ימי הביניים לצפון אפריקה והשתקעו בה.

היסטוריה
--------

שבטי בנו הלאל במקורם מאזורי החג'אז והנג'ד בחצי האי ערב. במאה ה-10 הם לקחו חלק במרד הכושל של הקרמטים נגד בית עבאס, וכתוצאה מכך נאלצו לנדוד לאזור מצרים והתיישבו במצרים העליונה (דרום מצרים). מסע הנדידה של קונפדרציית שבטים גדולה היה בעל השלכות רבות על הדמוגרפיה של הלבנט, וגרם לשבטים אחרים, קטנים יותר, לנדוד כדי לא לעמוד בדרכם. במאה ה-11 בנו הלל נשלחו ממצרים למגרב על ידי השושלת הפאטמית כדי להילחם בזירידים מאזור תוניסיה, שמרדו בפאטמים ונטשו את השיעה. ביחד עם בני הלאל נשלחה גם קונפדרציית שבטים בדואים נוספת, הבנו סלים. נדידתם של בני הלאל ובני סלים למגרב והלחימה לאורך הדרך הטילה חורבן והרס על ארצות האזור. ערים חשובות, כגון קירואן, נחרבו עד יסוד על ידיהם. מוסלמי בן התקופה כתב כך על חורבן קירואן: 
"הם הרסו את כל יופיים והדרם של בנייני קירואן. דבר ממה שהניחו הנסיכים הסנהג'ים בארמונותיהם לא חמק מבצע השודדים. כל שהיה בעיר נלקח ממנה או הושמד".

הגירתם של בנו הלאל למגרב הייתה בעלת השלכות דמוגרפיות, מדיניות, כלכליות ולשוניות רבות שחלקן הותירו את חותמן עד היום. נדידת בנו הלאל הייתה גל ההגירה המשמעותי ביותר של ערבים למגרב, ולפניו האוכלוסייה של ארצות צפון אפריקה הייתה מורכבת בעיקר מבני הקבוצה האתנית ברברים, תושביה הילידים של צפון אפריקה. הגירתם של הבנו הלאל תרמה לתהליך הערביזציה האתנית והתרבותית של האוכלוסייה הצפון אפריקאית. מבחינה לשונית, הגירתה של אוכלוסייה בדואית גדולה הביאה להשפעות של הדיאלקט הערבי החג'אזי על הדיאלקטים הערביים הצפון-אפריקאים. מבחינה כלכלית ופוליטית, בנו הלאל הצליחו להפיל את השושלת הזירידית, והחורבן שנגרם על ידיהם למערכת החקלאות המקומית הביא רבים באזור לאמץ דרך חיים נוודית או נוודית למחצה. 

סיפור נדידתם של הבנו הלאל נשמר בין השאר במסורת אוראלית הקרויה "תע'יבת בני הלאל" שעברה בין דור לדור והועלתה על הכתב רק בדורות האחרונים. ב-2003 המסורת האוראלית הזו, שיר מחורז ארוך הכולל סיפורים על הנדידה, הוגדרה על ידי אונסק"ו כאחת מ"יצירות המופת האוראליות ולא-מוחשיות של האנושות".

קישורים חיצוניים
----------------

ויקישיתוף מדיה וקבצים בנושא **בנו הלאל** בוויקישיתוף

הערות שוליים
------------

1. ↑  Al-Qayrawan

|  |  |
| --- | --- |
| בקרת זהויות עריכת הנתון בוויקינתונים | 
* GND: 4208326-6
* TDVİA: hilal-beni-hilal

 |
פרפרונים באקווריום
**פרפרון מים מתוקים** או **פַּנְטוֹדוֹן** (שם מדעי: *Pantodon buchholzi*) הוא מין של דג מסדרת הגרום לשונאים והוא הדג היחידי במשפחת ה**פנטודונטיים** (Pantodontidae). הוא איננו קשור למיני הפרפרוניים הימיים.

אורכו של הפרפרון עד 13 ס"מ והוא בעל סנפירי חזה ארוכים דמויי-כנפיים של פרפר. מתחתי לגופו ישנם סנפירי קוצים דקים וגם סנפירי השת והזנב דמויי-קוצים. הוא בעל חזה גדול וראש גדול עם עין אדומה והוא מסוגל לנשום אוויר. צבעו חום-סגול.

דג זה שוחה ברחבי נהרות, אגמים ומקווי מים דומים בגובה פני המים. פיו ועיניו מותאמים לאכילת טרף המגיע מלמעלה. הוא ניזון בעיקר מחרקי מים או מדגים קטנים. כאשר טורף מיימי מאיים עליו הוא יכול לקפוץ מעל המים ולהשתמש בסנפירי החזה שלו כדי "לעופף" למקום אחר במים. הוא מסוגל אפילו לדאות למרחק קצר.

הפרפרון חי במערב אפריקה באזורים טרופיים, בעיקר בימת צ'אד ובמקווי מים סביב יערות קונגו.

קישורים חיצוניים
----------------

ויקישיתוף מדיה וקבצים בנושא **פרפרון מים מתוקים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ITIS
* NCBI
* GBIF
 |

הערות שוליים
------------

1. ↑  פרפרון מים מתוקים באתר הרשימה האדומה של IUCN
מראה אל הבסיס גאדג'ייבו
**גאדג'ייבו** הוא בסיס הצי הצפוני של רוסיה. ממוקם בתחומי השיפוט של העיר הסגורה גאדג'ייבו, במחוז מורמנסק. הצוללות הגרעיניות של הצי הצפוני חונות בבסיס זה.

הבסיס נחנך בשנת 1956 ושימש נמל בית לצוללות הדיזל הסובייטיות. מאז 1963, צוללות גרעיניות, כולל K-219 שטבעה 1986, חונות בבסיס. בשנת 1995 כמעט אירעה תאונה גרעינית במקום, כאשר ב-21 בספטמבר הופסקה אספקת החשמל לגאדז'ייבו, מכיוון שמשרד ההגנה היה חייב לחברת האנרגיה קולנרגו סכום גדול מאוד שלא שולם. מאוחר יותר, ממשלת הפדרציה הרוסית אילצה את ספק החשמל לחדש את אספקת החשמל.

החל משנת 2010, חטיבות צוללות הטילים הבליסטיים חונות בבסיס. גאדג'ייבו משמש גם כמקום לאחסון דלק לצוללות שהוצאו משימוש.

קישורים חיצוניים
----------------

* מפה
* מידע על בסיס גדז'ייבו (באנגלית)

הערות שוליים
------------

1. ↑  Мурманску грозил свой Чернобыль // «Полярная правда» № 57 от 26 апреля 2006 г.
2. ↑  Воры похитили 14 тонн титана со списанных АПЛ в Сайда-губе
**הדסה בימקו רוזנזפט** (**Hadassa Bimko Rosensaft**;‏ 26 באוגוסט 1912, סוסנוביץ, פולין - 3 באוקטובר 1997, ניו יורק) הייתה ניצולת שואה מפולין, רופאה, פעילת הצלה בתקופת השואה ופעילת סיוע לשורדי השואה.

ביוגרפיה
--------

רוזנזפט למדה רפואת שיניים באוניברסיטת נאנסי בצרפת. היא סיימה את לימודיה ב-1935 וקיבלה תואר בכירורגיית שיניים. היא חזרה לסוסנוביץ, שם עבדה כרופאת שיניים. ב-2 באוגוסט 1943 גורשה לאושוויץ. בזמן שהותה במחנה עבדה כרופאה תחת יוזף מנגלה. בטיפוליה הצילה רוזנזפט אסירים רבים, בין היתר על ידי הברחת חומרים רפואיים אליהם, ריפויים והסוואת פצעיהם ומחלותיהם.  בעלה ובנה נספו באושוויץ.

ב-14 בנובמבר 1944 הופקדה רוזנזפט על טיפול בילדים במחנה הריכוז ברגן-בלזן. בהדרגה גדל מספר הילדים שהופקדה עליהם והגיע לכ-150. היא טיפלה בהם עד שהמחנה שוחרר על ידי הכוחות הבריטיים ב-15 באפריל 1945. יומיים לאחר מכן הפקיד יו לוולין גלין יוז (Glyn Hughes) (אנ') את רוזנזפט כאחראית על הטיפול בכל הפצועים. לאחר מספר חודשים הפכה רוזנזפט לחברה בוועד המרכזי של היהודים המשוחררים, ולאחר מכן נבחרה לסגנית היושב ראש זלמן גרינברג. במהלך משפטי נירנברג, הייתה עדת מפתח.  היא עזרה לזהות 15 מהנאשמים, כולל יוזף קרמר.

רוזנזפט נישאה ליוזף רוזנזפט ב-18 באוגוסט 1946. אחרי שמונה שנים במונטרה שבשווייץ עברו בני הזוג לניו יורק. היא כיהנה כנשיאת כבוד של הפדרציה העולמית של אגודות ברגן-בלזן, וב-1978 מונתה כחברה בוועדת הנשיאים בנושא השואה. בשנת 1980 מונתה רוזנזפט לחברת המועצה להקמת מוזיאון ארצות הברית לזכר השואה על ידי ג'ימי קרטר.  היא מונתה ליו"ר ועדת הארכיונים והספריות של מוזיאון ארצות הברית לזכר השואה. רוזנזפט מתה מאי ספיקת כבד ב-3 באוקטובר 1997, בבית החולים טיש בניו יורק.

קישורים חיצוניים
----------------

* + הדסה רוזנזפט, באתר "Find a Grave" (באנגלית)

הערות שוליים
------------

1. ↑  על פעילותה של רוזנזפט להצלת ילדים בברגן-בלזן, באתר יד ושם
2. ↑  "Hadassah Rosensaft | Jewish Women's Archive". *jwa.org* (באנגלית). נבדק ב-2018-01-07.
3. ↑  אלה פלורסהיים, **תחיית המילים: תרבות היידיש במחנות העקורים** (יד ושם: 2020, ע' 183, ה"ש)
4. ↑  "Hadassah Rosensaft | Jewish Women's Archive". *jwa.org* (באנגלית). נבדק ב-2018-01-07.
5. ↑  "Hadassah Rosensaft; Holocaust Survivor Had Saved Many Inmates". *Los Angeles Times* (באנגלית אמריקאית). 1997-10-09. נבדק ב-2019-11-25.
6. 1 2  "Hadassah Rosensaft, Leader in Survivor Community, Dies". *Jewish Telegraphic Agency* (באנגלית אמריקאית). 1997-10-10. נבדק ב-2019-11-25.
7. 1 2  Pace, Eric (1997-10-08). "Hadassah Rosensaft, 85, Dies; Saved Auschwitz Inmates". *The New York Times* (באנגלית אמריקאית). ISSN 0362-4331. נבדק ב-2018-01-07.
8. ↑  "Hadassah Rosensaft; Holocaust Survivor Had Saved Many Inmates". *Los Angeles Times* (באנגלית אמריקאית). 1997-10-09. נבדק ב-2019-11-25."Hadassah Rosensaft; Holocaust Survivor Had Saved Many Inmates". *Los Angeles Times*. 1997-10-09. Retrieved 2019-11-25.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007290387105171
* GND: 132037696
* ISNI: 0000 0001 0959 259X
* LCCN: no2004063262
* VIAF: 20833979
* WorldCat: lccn-no2004063262

 |
**תסמונת לנדאו-קלפנר** הנקראת גם **אפאזיה נרכשת בילדות**, **אפאזיה אפילפטית נרכשת** או **אפאזיה עם הפרעה פרכוסית** היא תסמונת נוירולוגית נדירה בילדות.

היא נקראת על שמם של ויליאם לנדאו ופרנק קלפנר שאפיינו אותה ב-1957.

הצגה
----

היא מאופיינת בהתפתחות פתאומית או הדרגתית של אפאזיה (אי היכולת להבין או לבטא שפה) ובEEG לא תקין. התסמונת משפיעה על חלקים במוח השולטים בהבנה ובדיבור (אזור ברוקה ואזור ורניקה). ההפרעה מתרחשת, בדרך כלל אצל ילדים בין גיל 3 ו-7. ילדים שיש להם תסמונת זו מתפתחים בצורה תקינה אבל אז מאבדים את כישורי השפה שלהם. בעוד שלרבים מן הילדים הנפגעים יש התקפים אפילפטיים הרי לאחרים יש התקפים אלקטרוגרפיים, כולל (Electrical Status Epilepticus of Sleep - ESES).

דיאגנוזה משתנה
--------------

קשה, לעיתים, לאבחן את התסמונת וניתן לאבחן אותה בטעות כאוטיזם (תת סוג של אוטיזם שנקרא CDD), לקות שמיעה, לקות למידה, הפרעת קשב, לקות עיבוד שמיעה/דיבור, פיגור שכלי, סכיזופרניה של הילדות או בעיות רגשיות/התנהגותיות.

טיפול
-----

טיפול בתסמונת לנדאו-קלפנר מורכב, בדרך כלל, מתרופות, כמו תרופות אנטי-אפילפטיות וקורטיקוסטרואידים כמו פרדניזון וטיפול בדיבור שיש להתחילו מוקדם ככל האפשר.

פרוגנוזה
--------

הפרוגנוזה לילדים בעלי תסמונת לנדאו-קלפנר משתנה. לחלק מן הילדים שנפגעו עלולה להיות לקות לשונית קשה קבועה בעוד שאחרים יכולים לרכוש מחדש את רוב היכולות הלשוניות שלהם (למרות שזה יכול להימשך חודשים ואפילו שנים) במקרים אחדים יכולה להיות הפוגה ושיפור ונסיגה מחדש. הפרוגנוזה משתפרת כאשר הליקוי מתחיל אחרי גיל 6 וכאשר הטיפול בדיבור מתחיל מוקדם. ההתקפים נפסקים, בדרך כלל, בבגרות.

הערות שוליים
------------

1. ↑  Landau WM, Kleffner FR (באוגוסט 1957). "Syndrome of acquired aphasia with convulsive disorder in children". *Neurology*. **7** (8): 523–30. PMID 13451887. `{{cite journal}}`:  (עזרה) Reproduced as Landau WM, Kleffner FR (בנובמבר 1998). "Syndrome of acquired aphasia with convulsive disorder in children. 1957". *Neurology*. **51** (5): 1241, 8 pages following 1241. PMID 9867583. `{{cite journal}}`:  (עזרה)
2. ↑  Guevara-Campos J, González-de Guevara L (2007). "Landau–Kleffner syndrome: an analysis of 10 cases in Venezuela". *Rev Neurol* (בספרדית). **44** (11): 652–6. PMID 17557221.
3. ↑  Sinclair DB, Snyder TJ (במאי 2005). "Corticosteroids for the treatment of Landau–Kleffner syndrome and continuous spike-wave discharge during sleep". *Pediatr. Neurol*. **32** (5): 300–6. doi:10.1016/j.pediatrneurol.2004.12.006. PMID 15866429. `{{cite journal}}`:  (עזרה)
4. ↑  Santos LH, Antoniuk SA, Rodrigues M, Bruno S, Bruck I (ביוני 2002). "Landau–Kleffner syndrome: study of four cases". *Arq Neuropsiquiatr*. **60** (2–A): 239–41. PMID 12068352. `{{cite journal}}`:  (עזרה)תחזוקה - ציטוט: multiple names: authors list (link)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**בֶּנוֹ ממייסן** (1010 כנראה - 16 ביוני 1106) הוא קדוש נוצרי.

ביוגרפיה
--------

על פי סיפורי הקדושים, בנו ממייסן היה בן למשפחת אצולה סקסונית וכבר בצעירותו הפך לנזיר במנזר מיכאל הקדוש בהילדסהיים. אין עדויות התומכות במידע זה וקיימות עדויות סותרות. על פי המסמך הראשון המזכיר אותו, הוא היה קנון (כומר) בגוסלאר ונזיר ואב מנזר במנזר מיכאל הקדוש (1042). ב-1066 מינה אותו המלך היינריך לבישוף מייסן; אך כבר ב-1073 נקלע בנו לסכסוך בין זה האחרון לבין שושלת וטין והאצולה הסקסונית, דבר אשר הוביל בסופו של דבר למלחמת סקסוניה. המלך האשים את בנו בבגידה (בין אם הוא אכן היה מעורב במרד, או כפי שסופרי התקופה טוענים, שמשקלו במרד היה נמוך). ב-1076 הסתכסך היינריך עם האפיפיור גרגוריוס השביעי, על רקע מינוי בישופים חדשים בסקסוניה. לא מוזכר במקורות באילו נסיבות שוחרר בנו, אך הוא תמך בטוען לכתר על חשבון היינריך - רודולף מריינפלדן ואחרי מותו של הלה, תמך בהרמן מסאלם. 

בתגובה, הכריז היינריך על מינוי בישופים חדשים (ועל מינויו של האנטי-אפיפיור קלמנס השלישי) ועל הטלת נידוי על בנו והתומכים האחרים של האפיפיור גרגוריוס. בנו התנצל, וחזר לתפקידו. ב-1084 מונה היינריך לתפקיד קיסר האימפריה הרומית הקדושה. בנו תמך במדיניות של המרת דת ללא שימוש בכוח, ותמך בקיסר. ב-1097 הסתכסך שנית עם הקיסר, הפעם על רקע מינויו של אורבאנוס השני לאפיפיור. מאותה שנה ואילך, אין למעשה תיעוד רשמי על פעילותו של בנו, והמידע עליו מסתמך על מעשיות הגיוגרפיות. 

הסיפורים על העשור האחרון לחייו של בנו מתארים את פעילותו המיסיונרית ואת תמיכתו ביצירת מוזיקה כנסייתית ובבניית כנסיות. מספר מקומות בסקסוניה מצביעים לכאורה על פעילותו באזור למשל העיר בישופסוורדה ו"דרך המלך (ויה רגיה)" באזור אוברלאוזיץ, שנקראת גם "דרך הבישוף", מכיוון שמסופר שבנו הלך בדרך זו לעיתים קרובות במסעותיו המיסיונריים.

קישורים חיצוניים
----------------

ויקישיתוף מדיה וקבצים בנושא **בנו ממייסן** בוויקישיתוף
* בנו ממייסן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308592905171
* BIBSYS: 11060532
* GND: 118509144
* ISNI: 0000 0004 3978 9352
* LCCN: nr2003005480
* NKC: jo20181012649
* NLP: A18631022
* NTA: 115470271
* SUDOC: 077463935
* VIAF: 297916158
* WorldCat: lccn-nr2003005480

 |
**דורה ברומברגר** (בגרמנית: **Dora Bromberger**;‏ 16 ביוני 1881 – 28 ביולי 1942) הייתה אמנית יהודייה-גרמנייה שציירה ציורי נוף אקספרסיוניסטיים, בעיקר בצבעי מים ושמן. היא נרצחה במחנה ההשמדה מאלי טרוסטינץ.

ביוגרפיה
--------

ברומברגר נולדה למשפחה של מוזיקאים בברמן שבגרמניה. היא למדה בבית ספר לאמנות החל ב-1912, תחילה בברמן, אחר כך במינכן, ובהמשך בפריז. יצירותיה הוצגו ברחבי העולם וכן במוזיאון לאמנות בברמן ובתערוכה "אמנות גרמנית עכשווית" (Deutscher Kunst der Gegenwart), שנערכה בשנת 1928 בנירנברג. 

ברומברגר נולדה למשפחה יהודית, ובשנת 1888 התנצרה. עם עליית הנאצים לשלטון, היא הוטרדה ללא הרף בשל מורשתה הדתית. בזמן שאחיה היגר בהצלחה לקובה ב-1939, ברומברגר לא הצליחה לעזוב את גרמניה. הציירת אליזבת נולטניוס נותרה חברתה הקרובה, ותמכה בה במהלך תקופה זו, למרות חקירות והטרדות מצד הגסטפו.

בשנת 1941 היא גורשה למינסק ונשלחה למחנה ההשמדה מאלי טרוסטינץ, שם נרצחה בשנת 1942

קישורים חיצוניים
----------------

ויקישיתוף מדיה וקבצים בנושא **דורה ברומברגר** בוויקישיתוף

הערות שוליים
------------

1. ↑  Schulz, Fritz Traugott; Ausstellung (1928). *Katalog der Ausstellung deutscher Kunst der Gegenwart 1928 in Nürnberg in der Norishalle am Mariengraben, 12. April - 2. September 1928* (בגרמנית). Leipzig: Klinkhardt & Biermann. OCLC 933732304.
2. ↑  "Revolt, They Said". www.andreageyer.info. Retrieved 2017-07-30.

|  |  |
| --- | --- |
| בקרת זהויות עריכת הנתון בוויקינתונים | 
* GND: 121557626
* ULAN: 500069165
* VIAF: 15628907
* WorldCat: viaf-15628907

 |
פירוש נוסף ערך זה עוסק בהר בארץ אלזוורת' שבאנטארקטיקה; להר בארץ אנדרבי שבאנטארקטיקה ראו הר טוד (ארץ אנדרבי); להר בארץ ויקטוריה שבאנטארקטיקה ראו הר טוד (ארץ ויקטוריה). אם התכוונתם למשמעות אחרת, ראו הר טוד.

**הר טוד** (באנגלית: **Mount Todd**) הוא פסגה בקצה הצפוני של רכס פרובודה, בצפון מרכז רכס סנטינל, בהרי אלזוורת', שבאנטארקטיקה.

גובהו של הרכס 3,600 מטרים מעל פני הים.

ההר מתנשא מעל קרחון אמברי שממערב לו; מעל קרחון פאטליינה שמצפון-מזרח לו; ומעל קרחון אלן שמדרום - דרום-מזרח לו.

ההר ממוקם 3 קילומטרים צפונית - מזרחית מהר פרס; ו-8.65 קילומטרים מהר הייל.

היסטוריה
--------

### מיפוי ההר

ההר מופה על ידי הסקר הגאולוגי של ארצות הברית, בהתבסס על סקרים על הקרקע ועל תצלומי אוויר שצולמו על ידי צי ארצות הברית בין השנים 1957–1960.

המיפוי עודכן על ידי סוקרים אמריקאים בשנת 1988.

### מקור השם

שמו של ההר ניתן לו בשנת 1984 על ידי הוועדה המייעצת לשמות אנטארקטיים.

ההר נקרא על שמו של אדוארד פ. טוד (Edward P. Todd), פיזיקאי של הקרן הלאומית למדע של ארצות הברית בין השנים 1963–1984, ומנהל אגף תוכניות חקר הקוטב (Division of Polar Programs) של הקרן הלאומית למדע הלאומי בין השנים 1977–1984. טוד היה אחראי לפיתוח התוכנית האנטארקטית של ארצות הברית.

קישורים חיצוניים
----------------

* הר טוד באתר הסקר הגאולוגי של ארצות הברית
* הר טוד באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. 1 2 3 4 5 6 7 8 9  מידע גאוגרפי והיסטורי
**ג'יימס ארצ'ר** (באנגלית **James Archer**;‏ 10 ביוני 1823 – 3 בספטמבר 1904) היה צייר סקוטי של דיוקנאות, יצירות ז'אנר, נופים וסצנות היסטוריות.

ביוגרפיה
--------

ג'יימס ארצ'ר נולד באדינבורו, הראשון מבין ארבעה ילדים לאנדרו ארצ'ר, רופא שיניים, ואשתו אן קנינגהם גרגורי. אחותו הייתה המחנכת והפמינסטית ג'ורג'ינה ארצ'ר שייסדה קולג' מוקדם לנשים בגרמניה. המשפחה התגוררה ברחוב האנובר 25 בעיר החדשה, קרוב לרחוב פרינסס.

הוא התחנך בתיכון המלכותי ולמד באקדמיית הנאמנים באדינבורו אצל סר ויליאם אלן ותומאס דאנקן (צייר). בשנת 1840, הוא התקבל כסטודנט באקדמיה המלכותית הסקוטית והציג שם לראשונה בשנת 1842. הוא הפך למקורב של האקדמיה ב-1850, וב-1858 לחבר אקדמיה (RSA).

ב-1848, הוא הצטרף למועדון ה-Edinburgh Smashers: מועדון רישום .

ארצ'ר עבד בצבעי שמן, בעיפרון ובגיר, ובתחילת דרכו התמחה בציור דיוקנאות, עבודתיו הידועות ביותר כוללות ילדים ואנשים - למעשה, הוא היה הצייר הוויקטוריאני הראשון שיצר דיוקנאות ילדים בתקופה זו. בשנת 1849 הוא הציג את תמונתו ההיסטורית הראשונה 'הסעודה האחרונה' באקדמיה הסקוטית המלכותית. עבודתו לאחר מכן כללה בעיקר סצנות שנלקחו מספרות או אגדות שהיו פופולריות באותה תקופה, כמו שייקספיר והמלך ארתור.

בשנת 1853 נישא לג'יין קלרק לוסון, בתו של עורך הדין מאדינבורו מרובע סטוקברידג' לזוג היו ארבעה ילדים.

ב-1864 עבר ללונדון, ובשנות ה-80 נסע ארצ'ר לארצות הברית, שם צייר את דיוקנו של אנדרו קרנגי, ומשם נסע להודו, שם צייר נופים ואנשים בתלבושות מקומיות.

ארצ'ר עבד בעיקר על סצנות היסטוריות ודתיות בעלות אופי פיגורטיבי. הוא קיבל עבודות רבות לציור דיוקנאות. בולטים דיוקנאות של אנדרו קרנגי, ג'יימס ג'י בליין, ליידי דופרין, לורד דאלהוזי, סר ג'ורג' טרוליאן, ג'ון סטיוארט בלקי, סר הנרי אירווינג, אדווין ארנולד ודניאל מקני.

ארצ'ר נפטר ב-3 בספטמבר 1904 בהייזלמיר. הוא נקבר בחצר הכנסייה בהסלמרה.

גלריה
-----

* קיץקיץ
* אמיליאמילי
* מותו של ארתורמותו של ארתור
* ג'ימייס בליין, מזכיר המדינה, ארצות הבריתג'ימייס בליין, מזכיר המדינה, ארצות הברית

קישורים חיצוניים
----------------

ויקישיתוף מדיה וקבצים בנושא **ג'יימס ארצ'ר** בוויקישיתוף

הערות שוליים
------------

1. ↑  Soden, Joanna. *Oxford Dictionary of National Biography*.
2. ↑  Works and biography of James Archer Archived 2008-03-30 at the Wayback Machine (ArtMagick)
3. ↑  British Art: James Archer - Summertime, Gloucestershire, British Art, ‏2008-04-16
4. ↑  Joanna Soden, ‘Archer, James (1822–1904)’, Oxford Dictionary of National Biography, Oxford University Press, 2004 accessed 29 Dec 2016
5. ↑  Avictorian.com, www.avictorian.com

|  |  |
| --- | --- |
| בקרת זהויות עריכת הנתון בוויקינתונים | 
* AAG: 2426
* DSI: 177
* ISNI: 0000 0000 6708 6399
* LCCN: nr90002870
* RKD: 2290
* ULAN: 500009004
* VIAF: 73701377
* WorldCat: lccn-nr90002870

 |
**הר טורלין** (באנגלית: **Torlyn Mountain**) הוא הר בחוף אדמת מק. רוברסטון שבאנטארקטיקה. 

מונולית מוריי היה בעבר חלק מהר זה, ונפרד ממנו; הר טורלין נמצא 6 קילומטרים ממזרח למונולית סקאלין. שני המונוליתים מהווים יחדיו אזור אנטארקטי מוגן מיוחד. 

גובהו של ההר 190 מטרים מעל פני הים.

היסטוריה
--------

### גילוי ההר

בחודשים ינואר ופברואר 1931 חקרו כמה ציידי לווייתנים נורווגים לאורך החוף הזה, ועשו רישומים של קו החוף מכלי השיט שלהם. 

### מקור השם

ציידי הלווייתנים שמיפו את החוף בפברואר 1931 קראו להר בשמה של ספינתם - הטורלין (the Torlyn); וזאת על אף שקבוצה אחרת, שהפליגה על ה"בווט" רשמה את קו החוף קודם לכן, ב-19 בינואר 1931. 

משלחת החקר הבריטית, אוסטרלית וניו זילנדית לאנטארקטיקה בראשותו של דאגלס מוסון טסה מעל שטח זה בינואר 1930, וחזרה לטיסת חקר נוספת בפברואר 1931. המשלחת קראה להר "הר מונולית מוריי" (mountain Murray Monolith), ולימים נותר רק שמו של המונולית, ואילו שם ההר חזר לשם שניתן לו על ידי ציידי הלווייתנים הנורווגים.

קישורים חיצוניים
----------------

* הר טורלין באתר הסקר הגאולוגי של ארצות הברית
* הר טורלין באתר הגארט האנטארקטי המשווה SCAR של ממשלת אוסטרליה
* תצלום לוויין של אזור הר טורלין
* מפת אזור הר טורלין

הערות שוליים
------------

1. 1 2 3 4 5  מידע גאוגרפי והיסטורי
2. ↑  מידע גאוגרפי
3. ↑  מבלי לרדת לחוף